b"\n_START_ARTICLE_\nKidal (region)\n_START_SECTION_\nGeografi\n_START_PARAGRAPH_\nRegionen grenser i vest mot regionen Timbuktu, i s\xc3\xb8r mot regionen Gao, mot Niger i \xc3\xb8st og Algerie i nord._NEWLINE_Kidal har \xc3\xb8rkenklima, med dagtemperaturer s\xc3\xa5 h\xc3\xb8ye som 45 \xc2\xb0C._NEWLINE_I 2009 hadde regionen en befolkning p\xc3\xa5 67\xc2\xa0638 innbyggere. Regionen er sv\xc3\xa6rt isolert og tynt befolket, med rundt 0.5\xc2\xa0personer pr kvadratkilometer. Befolkningen best\xc3\xa5r i stor grad av nomadiske tuareger._NEWLINE_Regionens st\xc3\xb8rste byer er Kidal, Tessalit og Aguelhok.\n_START_SECTION_\n\xc3\x98konomi og infrastruktur\n_START_PARAGRAPH_\nDe viktigste n\xc3\xa6ringene i regionen er husdyrhold, kunst og handel. Kommersielt jordbruk har blitt etablert enkelte steder i Kidal. Regionen er ekstremt isolert, uten asfalterte veier eller elver for transport.\n_START_SECTION_\nHistorie\n_START_PARAGRAPH_\nRegionen har v\xc3\xa6rt gjennom flere oppr\xc3\xb8r av tuaregene, blant disse i 1963-64 og 1990-91. Regionen Kidal ble dannet 8. august 1991._NEWLINE_Ved utgangen av 2011 var en annen gruppe av tuareger, Mouvement national pour la lib\xc3\xa9ration de l'Azawad (MNLA),  aktive i regionen. 6. april 2012  erkl\xc3\xa6rte MNLA Azawad som uavhengig stat, en uavhengighet som ikke ble anerkjent av noe land eller internasjonal organisasjon. Regionen ble inntil 2013 kontrollert av ulike v\xc3\xa6pnede grupperinger som An\xc3\xa7ar Dine og MNLA.\n_START_SECTION_\nKultur\n_START_PARAGRAPH_\nRegionen er befolket prim\xc3\xa6rt av tuareger, et nomadisk folkeslag av berbisk opprinnelse. Tuaregene bruker tifinagh-alfabetet._NEWLINE_Selv om den nomadiske livsstilen anses som den best tilpassede i forhold til de krevende klimatiske forholdene i regionen, har flere tettbebyggelser oppst\xc3\xa5tt: Aguelhok, Tessalit og Tinzaouaten."